સેન એન્ટોનિઓ ખાતે ચાલતા એક તાલીમસ્થાન અંગે અમારી વચ્ચે ખૂબ ઉત્સાહપૂર્વક ચર્ચાઓ થતી હતી. ‘રુઝાવેલ્ટ્સ રફ રાઇડર’ના નામે ઓળખાતા કાઉબૉય્ઝ અને ઇન્ડિયન લડવૈયાઓ ત્યાં તાલીમ લેતા હતા. એક જમાનામાં ન્યુયોર્કનો ટેડી રુઝાવેલ્ટ નામનો એક રંગીન-મિજાજ આદમી ઘણી વખત અહીં જંગલી ઘોડાઓની સવારી કે ગ્રીઝલીના શિકાર માટે આવતો હતો. એના નામ પરથી એ નામ પ્રચલિત થયું હશે! એ કેમ્પના કર્નલનું નામ હતું લિયોનાર્ડ વૂડ! એમના વિશે અમે ઘણી બધી વાતો સાંભળી હતી. આર્મિમાં એ એક ડૉક્ટર હતા. ઇન્ડિયન્સ અને ખાસ કરીને ‘ગેરોનિમો’ સામે લડવામાં એમણે બહુ નામના મેળવી હતી. તક મળે તો એમની ટુકડીમાં જ સામેલ થઈ જવાનું મેં નક્કી કરી લીધું હતું! બોબ સેલાર્સનો વિચાર પણ કંઈક એવો જ હતો. એવામાં અમને ખબર પડી, કે સેન એન્ટોનિઓ જતી વેળાએ કર્નલ વૂડ અહીં રોકાઈને અમારી ટુકડીનું નિરીક્ષણ કરવાના હતા. કોઈ પણ રીતે એમનો સંપર્ક કરીને, અમને એમની સાથે લઈ જવાની વિનંતી કરવાનું અમે નક્કી કરી લીધું હતું. પરંતુ કમનસીબે અમને એવો મોકો મળ્યો જ નહીં! હા, કર્નલના એક મદદનીશ સાથે વાત કરવાનો મોકો મને મળ્યો ખરો! એની પાસેથી ખબર પડી કે કર્નલ પાસે તો પહેલેથી જ ક્ષમતા કરતાં ઘણા વધારે જવાનો હતા. અમારે રાહ જોવી જ રહી! (ગ્રીઝલી – પશ્ચિમ-ઉત્તરીય અમેરિકાની પહાડીઓમાં જોવા મળતાં તપખીરિયા રંગનાં શક્તિશાળી રીંછ, ગેરોનિમો – અમેરિકાની મૂળ પ્રજાતિના મુખ્ય નેતા જેણે મેક્સિકો અને અમેરિકા સામે કેટલાય દાયકાઓ સુધી મૂળ નિવાસીઓની જમીનમાં અમેરિકાની ઘૂસણખોરી વિરુદ્ધ લડાઈ કરેલી.)